## 3. Åbn billeder

Der er flere måder at åbne et eksisterende billede på i GIMP:

Dialogen Åbn billede

  Den mest oplagte måde at åbne et eksisterende billede på er dialogen Åbn billede. Brug Fil → Åbn …, eller Ctrl+O til at åbne dialogen Åbn billede. Denne dialog giver dig mulighed for at navigere til det billede, du vil bruge, vælge dets navn og derefter bruge knappen Åbn for at indlæse billedet. Se ovenstående link for detaljer om, hvordan du bruger denne dialog.

  Dialogen Åbn billede indeholder flere funktioner, der hjælper dig med hurtigt at navigere til en fil. Den vigtigste er måske muligheden for at oprette “bogmærker” til mapper, som du bruger ofte.

Åbn placering

  Du kan åbne et billede direkte fra en online- eller netværkslokation, hvis du kender billedets URI (dvs. en web- eller netværksadresse). Vælg Fil → Åbn placering … i hovedmenuen. Se dokumentationen Åbn placering … for flere detaljer.

Åbn seneste

  For at åbne et billede, der for nylig blev brugt i GIMP, skal du vælge Fil → Åbn seneste i hovedmenuen. Dette viser en undermenu med de senest åbnede billeder, som du kan klikke på for at åbne det ønskede billede. Nederst i denne undermenu er kommandoen Dokumenthistorik, hvis du har brug for at genåbne et billede, der blev åbnet for længere tid siden. Se også Åbn seneste.

Filhåndtering

  Hvis du har knyttet en billedfiltype til GIMP, enten da du installerede GIMP eller senere, kan du navigere til filen ved hjælp af en filhåndtering (såsom Nautilus eller Konqueror i Linux eller Windows Stifinder i Windows), og når du har fundet den, skal du dobbeltklikke på filen. Hvis det er korrekt konfigureret, åbnes billedet i GIMP. De fleste filhåndteringer understøtter også træk og slip (se nedenfor).

Træk og slip

  Du kan “trække og slippe” et eller flere billeder til Værktøjskassen, eller, hvis du ikke har åbnet nogen billeder endnu, det tomme billedvindue, for at åbne det eller de billeder, du har trukket.

  Du kan også trække et eller flere billeder ind i et åbent GIMP-billede. Det eller de billeder, der trækkes, føjes til det åbne billede som et nyt lag eller sæt af lag.

  Mange programmer understøtter træk og slip af et billede i GIMP; træk for eksempel et billede fra Firefox og slip det i GIMPs værktøjskasse.

Kopiér og indsæt

  Brug Fil → Opret → Fra udklipsholder (se Fra udklipsholder) for at oprette et nyt billede fra udklipsholderen; alternativt kan du bruge Redigér → Indsæt som → Nyt billede (se Nyt billede). Mange programmer understøtter kopiering af et billede til udklipsholderen, som derefter kan indsættes i GIMP. Mange styresystemer understøtter kopiering af skærmindhold til udklipsholderen.

  Print Screen kopierer typisk skærmindholdet til udklipsholderen. Print screen understøttes ikke universelt, og bare fordi dit styresystem kan kopiere et billede til udklipsholderen, betyder det ikke, at GIMP kan bruge billedet fra udklipsholderen. Din bedste chance er at prøve det og se, om det virker.

Billedbrowser

  Der er mange billedhåndteringsprogrammer, der kan bruges til at gennemse og håndtere dine billeder. De fungerer normalt på samme måde som en normal filbrowser, idet du kan dobbeltklikke på billeder for at indlæse dem i det tilknyttede program; eller du kan bruge træk-og-slip til at slippe et eller flere billeder i GIMPs værktøjskasse.

  Eksempler på programmer til Linux er: gThumb; se gThumb-webstedet [GTHUMB]. Et andet lignende program er Geeqie [GEEQIE].

2. Opret nye filer |  | Kapitel 6. Få billeder ud af GIMP

Report a bug in GIMP Rapportér en fejl i fejlsporing