### 3.4. Dialogen mønstre

I GIMP er et mønster et lille billede, der bruges til at udfylde områder ved at placere kopier side om side. Se afsnittet Mønstre for grundlæggende information om mønstre, og hvordan de kan oprettes og bruges.

Du kan bruge dem med værktøjerne Spandudfyldning og Kloning og kommandoen Udfyld med mønster.

Dialogen “Mønstre” bruges til at vælge et mønster ved at klikke på det i en liste- eller gittervisning: Det valgte mønster vises derefter i Pensel/Mønster/Farveovergangsområdet i værktøjskassen. Et par dusin mere eller mindre tilfældigt valgte mønstre følger med GIMP, og du kan nemt tilføje dine egne nye mønstre.

#### 3.4.1. Aktivér dialogen

Dialogen kan dokkes. Se hvordan i afsnittet Afsnit 2.3, “Dialoger og dokning”.

Du kan tilgå den:

- Ved at klikke på mønstersymbolet i Pensel/Mønster/Farveovergangsområdet i Værktøjskassen (hvis du har afkrydset indstillingen “Vis aktive pensler, mønstre og farveovergange” i Værktøjskassens indstillinger).

- gennem hovedmenuen: Vinduer → Dokbare dialoger → Mønstre;

- fra fanebladsmenuen i enhver dokbar dialog ved at klikke på fanebladsmenuknappen og vælge Tilføj faneblad → Mønstre

- I dialogen Værktøjsindstillinger for værktøjerne Kloning og Spandudfyldning får du en pop-up med lignende funktionalitet ved at klikke på knappen med mønstre. Det giver dig mulighed for hurtigt at vælge et mønster fra listen; hvis du klikker på knappen Spandudfyldning nederst til højre i pop-up'en, åbner du den rigtige mønsterdialog. Bemærk, at afhængigt af dine indstillinger kan et mønster, der er valgt med pop-up'en, muligvis kun gælde for det aktive værktøj og ikke for andre maleværktøjer. Se afsnittet Indstillinger for værktøjskasse for flere oplysninger.

#### 3.4.2. Brug af dialogen Mønster

Gitter-/listetilstande

  I fanebladsmenuen kan du vælge mellem Vis som gitter eller Vis som liste. I gittertilstand er mønstrene lagt ud i et rektangulært layout, hvilket gør det nemt at se mange på én gang og finde det, du leder efter. I listetilstand er mønstrene vist i en lang liste med navnene ved siden af.

  | Vink
  Uafhængigt af et mønsters reelle størrelse vises alle mønstre i samme størrelse i dialogen. Så for større mønstre betyder det, at du kun ser en lille del af mønsteret i dialogen, uanset om du ser dialogen i liste- eller gittervisning. For at se det fulde mønster skal du blot klikke på mønsteret og holde museknappen nede i et sekund.

  | Bemærk
  I fanebladsmenuen giver indstillingen Størrelse af forhåndsvisning dig mulighed for at tilpasse størrelsen på forhåndsvisningen af mønstrene.

  Figur 15.30. Dialogen mønstre

  Listevisning

  Gittervisning

  Brug af dialogen Mønster (gittervisning)

    Øverst vises det valgte mønsters navn og dets størrelse i pixels.

    I midten ses en gittervisning af alle tilgængelige mønstre, med det aktuelt valgte markeret. Hvis du klikker på et af dem, bliver det GIMPs aktuelle mønster, og det vises i Pensel/Mønster/Gradient-området i værktøjskassen.

  Brug af dialogen Mønster (listevisning)

    I stedet for et gitter ses i denne visning en liste over mønstre med deres navne og størrelser. Ved at klikke på en række i listen indstilles det mønster som GIMPs aktuelle mønster, ligesom det gør i gittervisningen.

    Hvis du dobbeltklikker på et mønsters navn, vil du kunne redigere navnet. Bemærk, at du kun kan omdøbe mønstre, som du selv har tilføjet, ikke dem der følger med GIMP.

    Alt andet i listevisningen fungerer på samme måde som i gittervisningen.

Knapper

  Knapbjælken i bunden tilbyder følgende funktioner:

  Duplikér mønster

    Med denne knap oprettes en kopi af det aktuelle mønster. Den vil have samme navn som det oprindelige mønster, men med “kopi” tilføjet.

  Slet mønster

    Med denne knap fjernes mønsteret fra listen, og mønsterfilen slettes fra disken. Bemærk, at du ikke kan fjerne nogen af de mønstre, der følger med GIMP og er installeret i systemmappen `patterns`; du kan kun fjerne mønstre, du har tilføjet til mapper, hvor du har skrivetilladelse.

  Opdatér mønstre

    Hvis du trykker på denne knap, skanner GIMP mapperne i din mønstersøgesti igen og tilføjer eventuelle nyopdagede mønstre til listen. Denne knap er nyttig, hvis du føjer nye mønstre til en mappe og vil gøre dem tilgængelige uden at skulle genstarte GIMP.

  Åbn mønster som billede

    Hvis du klikker på denne knap, åbnes det aktuelle mønster i et nyt billedvindue. Så du kan redigere det. Men hvis du prøver at gemme det med filendelsen `.pat`, selv med et nyt navn, vil du støde ind i et problem med “rettigheder”, fordi denne billedfil tilhører “root”. Men det er muligt under Windows, hvor beskyttelsen er mindre.

##### 3.4.2.1. Genvejsmenu for mønstre

Overblik

  Genvejsmenuen fås frem ved at højreklikke på et mønster. De fleste operationer på mønstre er også tilgængelige via knapper i bunden af mønsterdialogen. Disse operationer er dokumenteret her.

  Åbn mønster som billede, Slet mønster, Opdatér mønstre

    Se dialogen Mønstre.

  Kopiér mønsterplacering

    Med Kopiér mønsterplacering kopieres stien til det valgte mønster til udklipsholderen.

  Vis i filhåndtering

    Vis i filhåndtering åbner mønsterets placering i dit systems standardfilhåndtering.

#### 3.4.3. Angiv mærkater

Mærkater kan bruges til at arrangere visningen af mønstre. Se Afsnit 3.7, “Angiv mærkater”.

#### 3.4.4. Udklipsholdermønsteret

Bruger du kommandoerne klip eller kopiér, fremkommer en kopi som et nyt mønster øverst i dialogen Mønstre. Mønsteret bliver der, indtil du igen bruger klip elller kopiér. Det forsvinder, når GIMP lukkes.

Figur 15.31. Et nyt “Udklipsholdermønster”

| Bemærk
Du kan gemme udklipsholdermønsteret ved at bruge Redigér → Indsæt som → Indsæt som nyt mønster …, så snart den vises i dialogen Mønstre. Se Afsnit 3.10.9, “Indsæt som nyt mønster”.

3.3. Dialogen MyPaint-pensler |  | 3.5. Dialogen Farveovergange

Report a bug in GIMP Rapportér en fejl i fejlsporing