### 6.11. Konvertér til farveprofil

Med Konvertér til farveprofil kan du konvertere et billede fra den aktuelt tildelte ICC-profil til en anden ICC-profil.

#### 6.11.1. Aktivering af kommandoen

Du kan tilgå denne kommando i hovedmenuen via Billede → Farvestyring → Konvertér til farveprofil ….

#### 6.11.2. Sådan bruges kommandoen

I et ICC-profil-farvestyret redigeringsprogram som GIMP har hvert billede en tildelt ICC-farveprofil, som (blandt andet) fortæller farvestyringssystemet (i GIMPs tilfælde Little CMS), hvilket farverum der skal bruges, når billedet sendes til skærmen.

Nogle gange er det praktisk eller nødvendigt at konvertere et billede fra dets aktuelt tildelte ICC-farveprofil til en anden ICC-farveprofil. For eksempel:

1. Måske vil du konvertere billedet fra et andet farverum til GIMPs indbyggede sRGB-farverum.

2. Måske vil du konvertere billedet til en printerprofil, før du sender det til et trykkeri.

3. Måske er det aktuelt tildelte farverum ikke det rigtige farverum til den aktuelle redigeringsopgave.

#### 6.11.3. Et eksempel med skærmbilleder der viser, hvordan man bruger Konvertér til farveprofil.

Lad os sige, at du lige er blevet færdig med at redigere et billede. Du har redigeret billedet i GIMPs indbyggede sRGB-farverum, og nu vil du konvertere en sammenlagt kopi af billedet til en printerprofil, før du sender det til udskrivning. Skærmbillederne nedenfor viser proceduren:

1. Vælg Billede → Farvestyring → Konvertér til farveprofil … for at åbne dialogen Konvertér til ICC-farveprofil:

2. Under Nuværende farveprofil findes en beskrivelse af den aktuelt tildelte farveprofil; i dette tilfælde GIMPs indbyggede sRGB-profil. Ved at klikke på ikonet ved siden af beskrivelsen af den aktuelt tildelte profil vises indholdet af forskellige informationsmærkater i den tildelte ICC-profil.

   Hvis du klikker på ikonet ved siden af Profildetaljer, vises indholdet af forskellige informationsmærkater i den ICC-profil, du vælger som den profil, billedet skal konverteres til. Indtil du faktisk har valgt en ny profil, er profilen i boksen Konvertér til som standard GIMPs indbyggede sRGB-profil.

3. Mellem Konvertér til og Profildetaljer er der en rulleliste, hvor du kan vælge en ny profil. Hvis du klikker på rullelisten, vises en liste over de senest anvendte profiler (hvis der er nogen). Hvis den profil, du vil bruge, ikke er på listen, skal du klikke på Vælg farveprofil fra disken … nederst på rullelisten.

4. Ved at klikke på Vælg farveprofil fra disken … åbnes dialogen Vælg destinationsprofil, hvor du kan navigere til diskplaceringen for den profil, du vil vælge fra disken. Dialogen har tre paneler:

   1. Panelet til venstre giver dig mulighed for at navigere i din mappestruktur på disken til den mappe, du ønsker.

   2. Midterpanelet viser i første omgang en anden liste over nyligt anvendte profiler.

   3. Hvis du klikker på en af de nyligt anvendte profiler, vil det højre panel vise oplysninger om profilen, som er indlejret i den valgte profil.

   Når den ønskede profil vises på listen over nyligt anvendte profiler, kan profilen vælges direkte fra listen over nyligt anvendte profiler ved at klikke på knappen Åbn. Eller som vist i det næste skærmbillede kan den vælges ved at navigere til profilens placering på disken.

   | Bemærk
   “Destinationsprofil” er det tekniske udtryk for den profil, du vil konvertere dit billede til. På samme måde henviser “kildeprofil” til det aktuelle ICC-farverum (det farverum billedet allerede er i, før du konverterer det til destinationsprofilen).

5. Som vist i skærmbilledet nedenfor giver venstre og midterste panel i dialogen Vælg destinationsprofil dig mulighed for at navigere til det sted, hvor dine ICC-profiler er gemt på disken, og derefter vælge den ønskede destinations-ICC-farveprofil, og det højre panel viser oplysninger om profilen, som er indlejret i den valgte profil. Klik på knappen Åbn for at vælge “Destinationsprofilen”.

6. Hvis du klikker på knappen Åbn, kommer du tilbage til dialogen Konvertér til ICC-farveprofil, hvor du enten kan konvertere til den valgte profil eller vælge en ny profil:

7. Når du er sikker på, at du har valgt den rigtige profil, er næste skridt at vælge de ønskede konverteringsindstillinger:

   Valg af de ønskede konverteringsindstillinger kræver to beslutninger:

   1. Vælg en gengivelsesmetode fra Gengivelsesmetode-rullelisten. ICC-profilens gengivelsesmetoder er:

      - Perceptuel

      - Relativ kolorimetrisk

      - Mætning

      - Absolut kolorimetrisk

   2. Beslut, om der skal bruges sortpunktskompensation:

      - For at bruge sortpunktskompensation skal boksen Sortpunktskompensation være afkrydset.

      - For ikke at bruge sortpunktskompensation skal boksen Sortpunktskompensation ikke være afkrydset.

8. Når du har valgt de ønskede konverteringsindstillinger, skal du klikke på knappen Konvertér, og billedet konverteres til den valgte destinationsprofil, i det aktuelle eksempel en RGB-printerprofil:

   Figur 16.58. Eksempel på farvesammenligning efter tildeling af en profil

   Før konvertering til printerprofil.

   Efter konvertering til printerprofil.

6.10. Tildel farveprofil |  | 6.12. Fjern farveprofil

Report a bug in GIMP Rapportér en fejl i fejlsporing